হিন্দ সিনেমার কাছে অফিস থেকে শিরাকলের কারাখানায় পৌঁছতে ক্যাব বুক করলে চালক হিসেবে সাধারণত ওঁকেই বেছে নেওয়ার চেষ্টা করি। মঙ্গলবারও কারখানায় পৌঁছে দেওয়ার জন্য অফিস থেকে আমাকে ক্যাবে তুলেছিলেন সুমনজিৎ। মাঝেরহাট ব্রিজে কখন গাড়ি পৌঁছেছে, খেয়াল করিনি। একটু অন্যমনস্ক ছিলাম। সুমনজিৎ ব্রিজ ভেঙে পড়ার কথা জানানোর কয়েক মুহূর্ত বাদে দেখি গাড়িসুদ্ধ আমরা নীচে নেমে গিয়েছি। প্রথমেই মনে হল, বেঁচে আছি তো? দেখলাম, হ্যাঁ! শুধু তাই নয়, এমন একটা ঘটনার পরেও আমার বা সুমনজিতের তেমন চোট লাগেনি। প্রাথমিক ধাক্কা কাটিয়ে গাড়ির বাইরে বেরিয়ে দেখি, আশপাশ থেকে ভেসে আসছে আর্তনাদ। ঘড়িতে তখন বিকেল ৪টে ৪০। বৃষ্টি পড়ছিল। একবার ভাবলাম, নিজে যখন বেঁচে গিয়েছি, তখন ওই জায়গা থেকে পালাই। ফের যদি কোনও বিপদ হয়!